Jeremaia
Chapter 25
E nai kava ni yabaki i Jioiakimi na luve i Josaia na tui Juta, (e na kenai matai ni yabaki i Nepukanesa na tui Papiloni, sa yaco vei Jeremaia e dua na vosa sa baleti ira kecega na Juta)'
2 ka sa vosataka o Jeremaia na parofita vei ira kecega na Juta, vei ira kece talega na kai Jerusalemi, ka vaka:
3 "Mai nai katinikatolu ni yabaki i Josaia na luve i Emoni na tui Juta, ka yacova na siga oqo, sa yaco tiko vei au na vosa i Jiova, ia ka'u a vosa tikoga vei kemudou, ka sou e na mataka me'u vosa; ia dou a sega ni vakarorogo.
4 "Ia sa tala vei kemudou o Jiova na Nona i talatala kecega na parofita, ka sou e na mataka me tala; ia dou sa sega ni vakarorogo, se vakatudaligamudou mo dou rogoca.
5 "Era sa tukuna, 'Dou dui lesu yadua e daidai mai na nonai tovo ca, kei na ca ni nonai valavala, ka tiko ga e na vanua sa solia o Jiova vei kemudou kei ira na nomudou qase me sega ni mudu.
6 'Ia dou kakua ni muria na kalou tani me qaravi ira, ka soro vei ira, dou kakua talega ni vakacudrui Au e na cakacaka ni ligamudou; Au na qai sega ni vakacacani kemudou.'
7 "Ia dou a sega ni vakarorogo vei Au," sa tukuna o Jiova; "Mo dou sa vakacudrui Au kina e na cakacaka ni ligamudou mo dou ca.
8 "O koya oqo sa tukuna kina vakaoqo o Jiova ni lewe vuqa; 'Ni dou sa sega ni rogoca na Noqu vosa,
9 'Raica, Au na soqoni ira kecega na veimataqali mai na vualiku, kei Nepukanesa na tui Papiloni, na Noqu tamata,' sa tukuna o Jiova, 'Ia Au na kauti ira vakaivalu mai ki na vanua oqo, kei na lewena, kei na veimatanitu kecega oqo sa tiko vakavolivolita, ia Au na vakarusai ira sara, ka cakavi ira me ra vakurabuitaki, ka vakasiusiutaki, ka me vanua rusa ka sega ni mudu.
10 'Ia Au na vagaluya vei ira na domo ni marau, kei na domo ni reki, na domo ni tagane kei na domo ni yalewa sa qai vakawati, na rorogo ni vatu i qaqi, kei na rarama ni cina.
11 'Ia na vanua taucoko oqo ena lala tu ga, ka vakurabuitaki; ka ra na qaravi tui Papiloni na veimatanitu oqo ka vitusagavulu na yabaki.
12 'Ia ni sa oti na yabaki e vitusagavulu, Au na qai cudruvi tui Papiloni, kei na matanitu o ya,'sa tukuna o Jiova, 'E na vuku ni nodra caka cala, kei na nodra vanua talega na kai Kalitia, ka vakalalataka ka sega ni mudu,' sa tukuna o Jiova.
13 'Ia Au na vakayacora ki na vanua o ya na Noqu vosa kecega Au sa cavuta me yaco kina, io, na ka kecega sa volai e nai vola oqo, ka sa parofisaitaka o Jeremaia me yacova na veimatanitu kecega.
14 '(Ni ra na qali talega ki na veimatanitu e vuqa vei ira talega na turaga levu e so: ia Au na sauma vei ira me vaka na nodra i valavala, kei na cakacaka ni ligadra.)'"
15 Ni sa tukuna vakaoqo vei au o Jiova na nodra Kalou na Isireli, "Mo taura na bilo waini ni cudru waqawaqa oqo mai na Ligaqu, ka vagunuvi ira na veimatanitu Au sa talai iko kina.
16 "Me ra gunuva, ka yatayata, ka lialia, e na vuku ni seleiwau Au na vakayacora vei ira."
17 Au a qai taura na bilo mai na liga i Jiova, ka vagunuvi ira kina na veimatanitu, ka talai au kina o Jiova;
18 Io, o Jerusalemi, kei na veikoro e Juta, kei na nodra tui, kei na nodra turaga, me cakava me ra lala tu, me ra vakurabuitaki, ka vakasiusiutaki, ka vosavosacati, me vaka e na siga oqo;
19 O Fero na tui Ijipita, kei ira na nona tamata turaga, kei ira na kena turaga, kei ira kecega na nona tamata;
20 Kei ira kecega era duikaikai, kei ira kecega na tui ni vanua o Usi, kei na tui kecega ni nodra vanua na kai Filisitia, (io o Asikiloni, kei Kesa kei Ekironi, kei na kedra vo ni Asitoti);
21 O Itomi kei Moapi kei ira na luve i Amoni;
22 Kei ira kecega na tui mai Taia, kei ira kecega na tui mai Saitoni, kei ira na tui ni veiyanuyanu mai na tai kadua ni wasawasa;
23 O Titana, kei Tima, kei Pusa, kei ira kece mai na sausau kei vuravura;
24 kei ira kece na tui mai Arepea, kei ira kece na nodra tui era duikaikai era tiko mai veikau;
25 Kei ira kece na tui mai Simirai, kei ira kece na tui mai Ilama, kei ira kece na nodra tui na Mitia;
26 Kei ira kece na tui mai na vualiku, o ira sa tiko vakayawa, kei ira sa tiko voleka, na tamata kei na kai nona, kei ira kecega na vematanitu kei vuravura, era sa tiko e na dela ni vanua: ia o tui Sesaki ena qai gunu emuri.
27 "O koya oqo mo tukuna kina vei ira, 'Sa tukuna o Jiova ni lewe vuqa na Kalou i Isireli: "Dou gunu, mo dou mateni, ka lua, ka bale, ka kakua ni duri tale, e na vuku ni seleiwau Au na vakayacora vei kemudou."'
28 "Ia kevaka era bese ni taura na bilo mai na ligamu me ra gunu, mo qai tukuna vei ira, 'Sa tukuna o Jiova ni lewe vuqa; "Dou na gunu vakaidina ga!
29 "Ia raica, na koro oqo sa vakatokai e na Yacaqu, Au sa qai vakatekivu Me'u vakayacora kina na ca, ia oi kemudou, dou na sega li ni cudruvi? Dou na cudruvi ga: Ni'u na kaciva nai seleiwau me tauci ira kecega na kai vuravura," sa tukuna o Jiova ni lewe vuqa.'
30 "Ia o iko mo parofisaitaka na vosa kece oqo vei ira, ka tukuna vei ira, 'O Jiova, ena kurukuru mai cake, ia mai na Nonai tikotiko tabu ena vakarogoya mai na domona; ena kurukuru vakaukauwa ki na Nonai tikotiko; na kaila, me vaka na nodra era sa sikaraka na vua-ni-vaini, ena rogo ga yani vei ira kece era tiko e vuravura.
31 Ena yaco yani na ue ki nai yalayala kei vuravura—ni sa dua na ka e veiletitaka o Jiova, kei ira na veimatanitu, ena ia na veilewai o Koya kei ira na tamata kecega; ena soli ira na tamata ca ki nai seleiwau,' sa tukuna o Jiova."
32 Sa tukuna vakaoqo o Jiova ni lewe vuqa, "Raica, na ca ena lako voli yani mai na matanitu ki na matanitu, ia na cava levu ena vakatuburi mai nai yalayala kei vuravura.
33 "Ia na vuetaki kei Jiova era na davo tu yani e na siga o ya mai nai yalayala kei vuravura e dua ki nai yalayala kei vuravura kadua: era na sega ni tagicaki, se kau vata mai, se buluti; era na vaka na de-ni-manumanu e na dela ni vanua.
34 "Dou qoqolou, nai vakatawa, ka tagi! Ka qiqi voli e na dravusa, oi kemudou sa liutaka na qele ni sipi: ni sa yaco sara mai na gauna mo dou vakamatei ka veisei kina; ia dou na lutu ga me vaka na bilo domoni.
35 Ia ena sega na sala me ra dro kina nai vakatawa, se me ra bula kina o ira era liutaka na qele ni sipi.
36 A domo ni nodra tagi nai vakatawa, kei na nodra qoqolou era liutaka na qele ni sipi! ni sa vakacacana o Jiova na nodra vanua veico,
37 ka sa vagalutaki nai tikotiko ni sautu e na vuku ni cudru waqawaqa i Jiova.
38 Sa biuta laivi o Koya, me vaka na laioni e na nonai davodavo: ni sa rusa na nodra vanua e na vuku ni nona yalokatakata na dauvakacaca, e na vuku talega ni Nona cudru waqawaqa."
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn